S Kočnerom zatiaľ nepohol nikto. Iba nedávno tento pán zase vykráčal v pomyselnom bielom smokingu zo súdu, kde uznali jeho papieriky z Monopolov. Inde zase jeden súd povedal, že ten predošlý bol zaujatý a rozhodol v prospech Kočnera. Že si domestikoval vyšetrovateľov aj dozorujúcu prokurátorku a oni namiesto neho začali otravovať developera Číža. Nech vyšetrujú a súdia, keď ich to baví, ale nie jeho.Prečítajte si tiež:Čítajte
Zatiaľ sme sa ako spoločnosť zmohli len na to, že hovoríme o "kontroverznom podnikateľovi". Ak odložíme servítku, tak o "podnikateľovi z mafiánskych zoznamov". A musíme znášať, že jeho to uráža, lebo on by chcel aj "podnikať" a aj mať dobré meno.
Uráža ho, keď novinári čmuchajú okolo jeho prepojení, prevodov a firmičiek s menami ako Midas – to bol ten, čo si želal, aby všetko, čoho sa chytí, premenilo sa na zlato, až zistil, že nemá čo žrať.
Tu ho vidia parkovať pred Zlatým kľúčikom, tam mihnúť sa na Maldivách okolo Bugára. A tak si pánko, čo sa pri nákupoch inšpiruje azda gangsterkami, povedal, že bude s novinármi zachádzať ako oni s ním. My tiež nemôžeme na plné pecky povedať, čo si myslíme, a tak dávame do úvodzoviek toto jeho podnikanie. Lebo inštitúcie spravodlivosti zatiaľ tieto úvodzovky neodstránili, tak nemôžeme nič, len trošku písať naokolo a ťahať verejnosť za rukáv.